钦定古今图书集成/明伦汇编/氏族典/第430卷 > 赵汝愚
## 钦定古今图书集成/明伦汇编/氏族典/第430卷 > 赵汝愚

按《宋史赵汝愚传》：“汝愚字子直，汉恭宪王元佐七世
孙，居饶之馀干县。父善应，官终修武郎。汝愚擢进士
第一，签书宁国军节度判官。召试馆职，除秘书省正
字。孝宗方锐意恢复，始见即陈自治之策，孝宗称善，
以集英殿修撰帅福建。光宗受禅，进敷文阁学士，知
福州。绍熙二年，召为吏部尚书。未几，迁知枢密院事孝宗崩，上不诣重华宫，汝愚请宪圣太后垂帘，暂主
丧事，立皇子嘉王为太子，遂即位。汝愚即丧次召还，
留正长百僚，命朱熹待制经筵，悉收召士君子之在
外者。韩𠈁胄出正判建康，汝愚怒，及来谒，故不见。𠈁
胄惭忿，日夜谋引其党以摈汝愚。汝愚遂罢右相，以
大学士提举洞霄宫、国子祭酒李祥、博士杨简、太府
丞吕祖俭，上书诉汝愚之忠，𠈁胄忌汝愚益深。以监
察御史胡纮疏“汝愚倡引伪徒，谋为不轨”，责宁远军
节度副使，永州安置。至衡州病作，为守臣钱鍪所窘，
暴薨。𠈁胄诛，复元官，赐谥忠定。